**Hudforyngende behandling med trichloreddikesyre (TCA) peeling**

## **TCA-peeling**

## TCA (trichlorddikesyre) er en syre som ætser de øverste lag af huden. Herved laves en kontrolleret afslibning af det yderste døde hudcellelag og der stimuleres til ny opstrammende bindevævsdannelse i huden. Ved at tilpasse koncentrationen af TCA og påføringsmetode kan behandlingen tilrettes den enkeltes behov.

## TCA-peeling virker hudforyngende ved at forbedre linjer, små rynker og pigmentforandringer.

## Denne type peeling bruges til behandling af solskadet, mat og let rynket hud der trænger til foryngelse. TCA-peeling giver en overfladisk fornyelse og opstrammende effekt af huden. Behandlingen bruges overvejende i ansigt, men kan også bruges til hals, øverste del af brystet og håndrygge.

## **Før behandlingen**

Før behandlingen tages der billeder af behandlingsområdet. Billederne opbevares sammen med det øvrige journalmateriale fortroligt.

**Behandlingen**

Behandlingen foregår ved at huden i behandlingsområdet påføres TCA med vatpinde i flere lag alt efter hvor kraftig en behandling der ønskes. Under denne procedure opleves svie. Dette kan lindres ved en vifte.

**Efter behandlingen**

Efter behandlingen, skal huden smøres flere gange dagligt med fugtighedscreme i 3-7 dage. Hvor lang tid afhænger af hvor kraftig en behandling der er foretaget samt af hudtypen.

Det anbefales at undgå motion, varme bade og sauna i et døgn efter behandlingen.

Efter en kemisk peeling kan huden opleves tør. Huden kan klø og irritation kan opleves. I en akne hud kan der komme en udrensningsproces i form af opblussen. Dette er som regel midlertidig og aftager inden for en uge. Afhængig af peeling styrken, kan du få alt fra ingen afskalning til svær afskalning af huden. Ved de dybere kemiske peelinger vil huden føles stram de første dage efter behandlingen, og huden kan blive mørkere – måske i skjolder. Afskalning efter en dybere peeling kan fortsætte i ca. en uge. Det er meget vigtigt at undgå at hive hudflagerne af.

Efter en kemisk peeling skal du, ved soleksponering, være meget omhyggelig med at beskytte huden med en høj solfaktor, da den naturlige UV-beskyttelse vil være nedsat i det behandlede hudområde.

**Bivirkninger**

Behandlingen er ikke smertefri og opleves som regel en som brændende og sviende fornemmelse i huden i nogle minutter mens TCA påføres. Ud over de forventede bivirkninger i form af rødme, hævelse og let væsken fra huden, kan der i sjældne tilfælde ses ardannelse efter behandlingen. Dette sker oftest såfremt der har været infektion.

Der kan forekomme pigment forstyrrelser i de behandlede områder, således at områderne bliver lysere eller mørkere end den omgivende hud. Forandringerne er vanskelige at behandle men vil oftest normaliseres igen i løbet af måneder til år. Risikoen for pigmentforandringer øges, hvis man for nyligt har taget sol eller solarium eller gør det de første måneder efter behandlingen. Du skal derfor undgå sol i uger til måneder efter behandlingen.

**Forsigtighedsregler**

Du må ikke være gravid eller ammende når du modtager behandling med TCA.

**Forventet effekt af behandlingen**

Effekten af behandlingen er næsten altid god, men vil afhænge af den enkelte persons hud samt af hvor kraftig en behandling der er udført. For at opnå et optimalt resultat, kan det være nødvendigt at gentage TCA-behandlingen.

Ved pigmentering såsom melasma kan et permanent resultat aldrig garanteres. Melasma er en kronisk og tilbagevendende tilstand.

**Information og samtykke**

Før du kan modtage en kosmetisk behandling, skal du afgive et mundtligt samtykke til behandlingen.

Det forudsætter, at du forinden har modtaget såvel skriftlig som mundtlig information om behandlingen. Når det drejer sig om behandling med TCA-peeling, kan du først afgive samtykke efter 48 timers betænkningstid.

Når du er i et behandlingsforløb med tilbagevendende behandlinger, skal du ikke have betænkningstid.

Da det for nogle kan være rart at have en at dele oplevelsen med, er du velkommen til at medbringe en ven, veninde eller ægtefælle (bisidder) ved konsultationen.